title: Smernica Komisie 2011/5/EÚ z  20. januára 2011 , ktorou sa mení a dopĺňa smernica Rady 91/414/EHS s cieľom zaradiť hymexazol medzi účinné látky a ktorou sa mení a dopĺňa rozhodnutie 2008/934/ES  Text s významom pre EHP

text:
               21.1.2011

               SK

               Úradný vestník Európskej únie

               L 18/34

         SMERNICA KOMISIE 2011/5/EÚ
   z 20. januára 2011,
   ktorou sa mení a dopĺňa smernica Rady 91/414/EHS s cieľom zaradiť hymexazol medzi účinné látky a ktorou sa mení a dopĺňa rozhodnutie 2008/934/ES
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 1,
   keďže:

               (1)

               V nariadeniach Komisie (ES) č. 451/2000 (2) a (ES) č. 1490/2002 (3) sa stanovujú podrobné pravidlá vykonávania tretej etapy pracovného programu uvedeného v článku 8 ods. 2 smernice 91/414/EHS a stanovuje sa zoznam účinných látok, ktoré sa majú posúdiť s cieľom ich možného zaradenia do prílohy I k smernici 91/414/EHS. Tento zoznam obsahoval hymexazol.

               (2)

               V súlade s článkom 11e nariadenia (ES) č. 1490/2002 žiadateľ stiahol svoje podporné stanovisko, pokiaľ ide o zaradenie príslušnej účinnej látky do prílohy I k smernici 91/414/EHS do dvoch mesiacov od doručenia návrhu hodnotiacej správy. Následne sa v súvislosti s nezaradením hymexazolu prijalo rozhodnutie Komisie 2008/934/ES z 5. decembra 2008 o nezaradení niektorých účinných látok do prílohy I k smernici Rady 91/414/EHS a odobratí povolení na prípravky na ochranu rastlín obsahujúce tieto látky (4).

               (3)

               V súlade s článkom 6 ods. 2 smernice 91/414/EHS podal pôvodný oznamovateľ (ďalej len „žiadateľ“) novú žiadosť o uplatnenie skráteného konania podľa článkov 14 až 19 nariadenia Komisie (ES) č. 33/2008 zo 17. januára 2008, ktorým sa stanovujú podrobné pravidlá na uplatňovanie smernice Rady 91/414/EHS, pokiaľ ide o riadne a skrátené konanie pre hodnotenie účinných látok, ktoré boli súčasťou pracovného programu uvedeného v článku 8 ods. 2 uvedenej smernice, ale neboli zaradené do prílohy I k uvedenej smernici (5).

               (4)

               Žiadosť bola predložená Fínsku, ktoré bolo nariadením (ES) č. 451/2000 určené za spravodajský členský štát. Časová lehota na skrátené konanie bola dodržaná. Špecifikácia účinnej látky a odporúčané spôsoby použitia sa zhodujú s tými, ktoré boli predmetom rozhodnutia 2008/934/ES. Uvedená žiadosť tiež spĺňa ostatné formálne a procedurálne požiadavky uvedené v článku 15 nariadenia (ES) č. 33/2008.

               (5)

               Fínsko posúdilo dodatočné údaje, ktoré predložil žiadateľ, a pripravilo doplňujúcu správu. Dňa 17. septembra 2009 so správou oboznámilo Európsky úrad pre bezpečnosť potravín (ďalej len „úrad“) a Komisiu. Úrad postúpil doplňujúcu správu na pripomienkovanie ostatným členským štátom a žiadateľovi a prijaté pripomienky zaslal Komisii. V súlade s článkom 20 ods. 1 nariadenia (ES) č. 33/2008 a na žiadosť Komisie úrad predložil Komisii svoj záver o hymexazole 4. novembra 2010 (6). Členské štáty a Komisia v rámci Stáleho výboru pre potravinový reťazec a zdravie zvierat preskúmali návrh hodnotiacej správy, dodatočnú správu a záver úradu a finalizovali ich 23. novembra 2010 vo forme revíznej správy Komisie o hymexazole.

               (6)

               Z rôznych vykonaných preskúmaní vyplýva, že možno očakávať, že prípravky na ochranu rastlín, ktoré obsahujú hymexazol, vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS, najmä pokiaľ ide o spôsoby použitia, ktoré boli preskúmané a podrobne opísané v revíznej správe Komisie. Preto je vhodné zaradiť hymexazol do prílohy I, aby sa zabezpečilo, že vo všetkých členských štátoch sa povolenia týkajúce sa prípravkov na ochranu rastlín, ktoré obsahujú túto účinnú látku, môžu udeľovať v súlade s ustanoveniami uvedenej smernice.

               (7)

               Bez toho, aby bol dotknutý uvedený záver, je vhodné získať ďalšie informácie o určitých špecifických bodoch. V článku 6 ods. 1 smernice 91/414/ES sa ustanovuje, že zaradenie látky do prílohy I môže podliehať určitým podmienkam. Preto je vhodné vyžadovať, aby žiadateľ predložil ďalšie informácie potvrdzujúce charakter rezíduí v koreňových plodinách a potvrdil riziko pre cicavce a vtáky živiace sa zrnom.

               (8)

               Pred zaradením účinnej látky do prílohy I by sa mala poskytnúť primeraná lehota s cieľom umožniť členským štátom a zainteresovaným stranám pripraviť sa na splnenie nových požiadaviek, ktoré vyplynú zo zaradenia.

               (9)

               Bez toho, aby boli dotknuté povinnosti stanovené v smernici 91/414/EHS v dôsledku zaradenia účinnej látky do prílohy I, by sa po zaradení mala členským štátom poskytnúť lehota šiestich mesiacov na preskúmanie existujúcich povolení týkajúcich sa prípravkov na ochranu rastlín s obsahom hymexazolu, aby sa zabezpečilo splnenie požiadaviek stanovených v smernici 91/414/EHS, najmä v jej článku 13, a príslušných podmienok stanovených v prílohe I. Členské štáty by mali podľa potreby zmeniť, nahradiť alebo zrušiť existujúce povolenia v súlade s ustanoveniami smernice 91/414/EHS. Odchylne od uvedeného termínu by sa mala poskytnúť dlhšia lehota na predloženie a posúdenie úplnej dokumentácie prílohy III pre každý prípravok na ochranu rastlín pre každé plánované použitie v súlade s jednotnými zásadami ustanovenými v smernici 91/414/EHS.

               (10)

               Zo skúseností s predchádzajúcimi zaradeniami účinných látok posudzovaných v rámci nariadenia Komisie (EHS) č. 3600/92 z 11. decembra 1992, ktorým sa stanovujú podrobné pravidlá na realizáciu prvého stupňa pracovného programu, na ktorý sa vzťahuje článok 8 (2) smernice Rady 91/414/EHS o umiestnení na trh prípravkov na ochranu rastlín (7), do prílohy I k smernici 91/414/EHS vyplýva, že pri výklade povinností držiteľov existujúcich povolení môžu vzniknúť ťažkosti, pokiaľ ide o prístup k údajom. S cieľom predísť ďalším ťažkostiam sa preto zdá, že je potrebné objasniť povinnosti členských štátov, najmä povinnosť overiť, či držiteľ povolenia preukáže prístup k dokumentácii spĺňajúcej požiadavky prílohy II k uvedenej smernici. Týmto objasnením sa však nestanovujú žiadne nové povinnosti pre členské štáty ani pre držiteľov povolení v porovnaní so smernicami, ktoré sa doteraz prijali a ktorými sa mení a dopĺňa príloha I.

               (11)

               Preto je vhodné smernicu 91/414/EHS zodpovedajúcim spôsobom zmeniť a doplniť.

               (12)

               Rozhodnutie 2008/934/ES sa týka nezaradenia hymexazolu a odobratia povolení pre prípravky na ochranu rastlín obsahujúce túto látku do 31. decembra 2011. Z prílohy k uvedenému rozhodnutiu je preto potrebné vypustiť riadok týkajúci sa hymexazolu.

               (13)

               Preto je vhodné zodpovedajúcim spôsobom zmeniť a doplniť rozhodnutie 2008/934/ES.

               (14)

               Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TÚTO SMERNICU:
   Článok 1
   Príloha I k smernici 91/414/EHS sa mení a dopĺňa tak, ako je stanovené v prílohe k tejto smernici.
   Článok 2
   Riadok týkajúci sa hymexazolu v prílohe k rozhodnutiu 2008/934/ES sa vypúšťa.
   Článok 3
   Členské štáty prijmú a uverejnia najneskôr do 30. novembra 2011 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
   Členské štáty uplatňujú uvedené ustanovenia od 1. decembra 2011.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   Článok 4
   1.   V súlade so smernicou 91/414/EHS členské štáty v prípade potreby do 1. decembra 2011 zmenia alebo odoberú existujúce povolenia týkajúce sa prípravkov na ochranu rastlín s obsahom hymexazolu ako účinnej látky.
   Do tohto dátumu overia najmä to, či sú splnené podmienky stanovené v prílohe I k uvedenej smernici týkajúce sa hymexazolu, s výnimkou tých, ktoré sú stanovené v časti B záznamu týkajúceho sa tejto účinnej látky, a či má držiteľ povolenia v súlade s podmienkami článku 13 uvedenej smernice dokumentáciu spĺňajúcu požiadavky prílohy II k uvedenej smernici, alebo má k nej prístup.
   2.   Odchylne od odseku 1 členské štáty prehodnotia každý povolený prípravok na ochranu rastlín s obsahom hymexazolu ako jedinej účinnej látky alebo jednej z viacerých účinných látok, z ktorých všetky boli najneskôr do 31. mája 2011 uvedené v prílohe I k smernici 91/414/EHS, v súlade s jednotnými zásadami ustanovenými v prílohe VI k smernici 91/414/EHS, na základe dokumentácie spĺňajúcej požiadavky prílohy III k uvedenej smernici a s prihliadnutím na časť B položky v prílohe I k tejto smernici týkajúcej sa hymexazolu. Na základe tohto hodnotenia určia, či prípravok spĺňa podmienky stanovené v článku 4 ods. 1 písm. b), c), d) a e) smernice 91/414/EHS.
   Po uvedenom určení členské štáty:

               a)

               v prípade prípravku s obsahom hymexazolu ako jedinej účinnej látky, ak je to potrebné, zmenia a doplnia alebo odoberú povolenie najneskôr do 31. mája 2015 alebo

               b)

               v prípade prípravku s obsahom hymexazolu ako jednej z viacerých účinných látok zmenia a doplnia alebo odoberú povolenie, ak je to potrebné, najneskôr do 31. mája 2015 alebo do neskoršieho dátumu určeného na takúto zmenu a doplnenie alebo odobratie v príslušnej smernici alebo smerniciach, ktorými sa príslušná látka alebo látky dopĺňajú do prílohy I k smernici 91/414/EHS, podľa toho, ktorý z týchto dátumov nastane neskôr.

         Článok 5
   Táto smernica nadobúda účinnosť 1. júna 2011.
   Článok 6
   Táto smernica je určená členským štátom.

      V Bruseli 20. januára 2011

            Za Komisiu

            predseda

         José Manuel BARROSO

      (1)  Ú. v. ES L 230, 19.8.1991, s. 1.

      (2)  Ú. v. ES L 55, 29.2.2000, s. 25.

      (3)  Ú. v. ES L 224, 21.8.2002, s. 23.

      (4)  Ú. v. EÚ L 333, 11.12.2008, s. 11.

      (5)  Ú. v. EÚ L 15, 18.1.2008, s. 5.

      (6)  Európsky úrad pre bezpečnosť potravín (European Food Safety Authority); Záver z partnerského preskúmania účinnej látky hymexazol z hľadiska posúdenia rizika pesticídov. Vestník EFSA (EFSA Journal) 2010; 8(11):1653. [63 strán]. doi:10.2903/j.efsa.2010.1653. K dispozícii na internetovej stránke: www.efsa.europa.eu

      (7)  Ú. v. ES L 366, 15.12.1992, s. 10.

      PRÍLOHA
      Na koniec tabuľky v prílohe I k smernici 91/414/EHS sa dopĺňa tento záznam:

                     Č.

                     Bežný názov, identifikačné čísla

                     Názov IUPAC

                     Čistota (1)

                     Účinnosť od

                     Zaradenie platí do

                     Osobitné ustanovenia

                     „318

                     hymexazol
                     č. CAS:

                        10004-44-1

                     č. CIPAC: 528

                     5-metylizoxazol-3-ol (alebo 5-metyl-1,2-oxazol-3-ol)

                     ≥ 985 g/kg

                     1. júna 2011

                     31. mája 2021

                     ČASŤ A
                     Môže sa povoliť iba ako fungicíd pri granulovaní osiva cukrovej repy v profesionálnych zariadeniach na ošetrovanie osiva.
                     ČASŤ B
                     Na vykonávanie jednotných zásad prílohy VI sa zohľadnia závery revíznej správy týkajúcej sa hymexazolu finalizovanej v Stálom výbore pre potravinový reťazec a zdravie zvierat 23. novembra 2010, a najmä jej dodatky I a II.
                     V rámci tohto celkového hodnotenia členské štáty venujú osobitnú pozornosť:

                                 —

                                 bezpečnosti prevádzkovateľov a pracovníkov. Ak je to vhodné, podmienky povolenia zahŕňajú ochranné opatrenia,

                                 —

                                 riziku pre vtáky a cicavce živiace sa zrnom.

                           Podmienky používania zahŕňajú v prípade potreby opatrenia na zmiernenie rizika.
                     Príslušné členské štáty požiadajú o predloženie potvrdzujúcich informácií týkajúcich sa charakteru rezíduí v koreňových plodinách a rizika pre vtáky a cicavce živiace sa zrnom.
                     Príslušné členské štáty zabezpečia, aby žiadateľ poskytol Komisii takéto potvrdzujúce informácie do 31. mája 2013.“

         (1)  Ďalšie podrobnosti o totožnosti a špecifikácii účinnej látky sú uvedené v revíznej správe.


title: Smernica Komisie 2011/37/EÚ z  30. marca 2011 , ktorou sa mení a dopĺňa príloha II k smernici Európskeho parlamentu a Rady 2000/53/ES o vozidlách po dobe životnosti  Text s významom pre EHP

text:
               31.3.2011

               SK

               Úradný vestník Európskej únie

               L 85/3

         SMERNICA KOMISIE 2011/37/EÚ
   z 30. marca 2011,
   ktorou sa mení a dopĺňa príloha II k smernici Európskeho parlamentu a Rady 2000/53/ES o vozidlách po dobe životnosti
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2000/53/ES z 18. septembra 2000 o vozidlách po dobe životnosti (1), a najmä na jej článok 4 ods. 2 písm. b),
   keďže:

               (1)

               V smernici 2000/53/ES sa zakazuje používanie olova, ortuti, kadmia alebo šesťmocného chrómu v materiáloch a súčiastkach vozidiel uvedených na trh po 1. júli 2003 s výnimkou prípadov uvedených v prílohe II k uvedenej smernici a za podmienok v nej stanovených. Komisia by podľa článku 4 ods. 2 písm. b) smernice 2000/53/ES mala pravidelne prispôsobovať prílohu II uvedenej smernici v súlade s technickým a vedeckým pokrokom.

               (2)

               V prílohe II k smernici 2000/53/ES sa uvádzajú materiály a súčiastky vozidiel vyňaté zo zákazu stanoveného v článku 4 ods. 2 písm. a) uvedenej smernice. Vozidlá uvedené na trh pred skončením platnosti príslušnej výnimky môžu obsahovať olovo, ortuť, kadmium alebo šesťmocný chróm v materiáloch a súčiastkach uvedených v prílohe II k smernici 2000/53/ES.

               (3)

               Niektoré materiály a súčiastky obsahujúce olovo, ortuť, kadmium alebo šesťmocný chróm by mali byť naďalej vyňaté zo zákazu stanoveného v článku 4 ods. 2 písm. a) smernice 2000/53/ES, keďže používanie takýchto látok v týchto konkrétnych materiáloch a súčiastkach je z technického či vedeckého hľadiska stále nevyhnuté. Z tohto dôvodu je vhodné predĺžiť platnosť týchto výnimiek dovtedy, kým sa používaniu zakázaných látok nebude dať vyhnúť.

               (4)

               Používanie olova v automobilových termoelektrických materiáloch v aplikáciách na znižovanie emisií CO2 rekuperáciou tepla z výfuku je v súčasnosti z technického a vedeckého hľadiska nevyhnutné. Tieto materiály by sa preto mali dočasne vyňať zo zákazu stanoveného v článku 4 ods. 2 písm. a) smernice 2000/53/ES.

               (5)

               Niektoré materiály a súčiastky obsahujúce olovo, ortuť, kadmium alebo šesťmocný chróm by mali byť naďalej vyňaté zo zákazu stanoveného v článku 4 ods. 2 písm. a) smernice 2000/53/ES bez určenia dátumu skončenia platnosti, keďže používanie takýchto látok v konkrétnych materiáloch a súčiastkach v prílohe II k uvedenej smernici je z technického či vedeckého hľadiska stále nevyhnutné.

               (6)

               V prílohe II k smernici 2000/53/ES sa ustanovuje, že náhradné súčiastky uvedené na trh po 1. júli 2003 a použité vo vozidlách uvedených na trh pred 1. júlom 2003 sú vyňaté z ustanovení článku 4 ods. 2 písm. a) uvedenej smernice. Na základe výnimky sa umožňuje oprava vozidiel uvedených na trh pred nadobudnutím platnosti zákazu ustanoveného v uvedenom článku, a to s využitím náhradných súčiastok spĺňajúcich rovnaké požiadavky v oblasti kvality a bezpečnosti ako tie súčiastky, ktorými boli vozidlá pôvodne vybavené.

               (7)

               Na náhradné súčiastky do vozidiel uvedených na trh po 1. júli 2003, ale pred skončením platnosti príslušnej výnimky v prílohe II k smernici 2000/53/ES, sa uvedená výnimka nevzťahuje. Náhradné súčiastky do týchto vozidiel by preto nemali obsahovať ťažké kovy, dokonca ani v prípade, ak sa používajú namiesto súčiastok, ktoré pôvodne obsahovali ťažké kovy.

               (8)

               V určitých prípadoch je technicky nemožné opraviť vozidlá s inými náhradnými súčiastkami ako pôvodnými, pretože by si to vyžadovalo zmeny v rozmeroch a prevádzke celého systému vozidla. Takéto náhradné súčiastky sa nemôžu použiť v systémoch vozidiel vyrobených pôvodne so súčiastkami obsahujúcimi ťažké kovy, pričom tieto vozidlá nemožno opraviť a pravdepodobne vznikne potreba ich predčasnej likvidácie. Príloha II k smernici 2000/53/ES by sa preto mala zmeniť a doplniť, aby sa umožnila oprava takýchto vozidiel.

               (9)

               Smernica 2000/53/ES by sa preto mala zodpovedajúcim spôsobom zmeniť a doplniť.

               (10)

               Opatrenia stanovené v tejto smernici sú v súlade so stanoviskom výboru zriadeného podľa článku 18 ods. 1 smernice Európskeho parlamentu a Rady 2006/12/ES z 5. apríla 2006 o odpadoch (2),

         PRIJALA TÚTO SMERNICU:
   Článok 1
   Príloha II k smernici 2000/53/ES sa nahrádza textom uvedeným v prílohe k tejto smernici.
   Článok 2
   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 31. decembra 2011.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.

      V Bruseli 30. marca 2011

            Za Komisiu

            predseda

         José Manuel BARROSO

      (1)  Ú. v. ES L 269, 21.10.2000, s. 34.

      (2)  Ú. v. EÚ L 114, 27.4.2006, s. 9.

      PRÍLOHA

            „PRÍLOHA II

               Materiály a súčiastky vyňaté z článku 4 ods. 2 písm. a)

                        Materiály a súčiastky

                        Rozsah pôsobnosti a dátum skončenia platnosti výnimky

                        Majú byť označené alebo identifikovateľné v súlade s článkom 4 ods. 2 písm. b) bodom iv)

                           Olovo ako prvok na legovanie

                                    1a)

                                    Oceľ na účely obrábania a súčiastky z ocele galvanizovanej ponorením do roztaveného kovu, s obsahom olova do 0,35 hmotnostného %

                                    1b)

                                    Nepretržite galvanizované oceľové plechy s obsahom olova do 0,35 hmotnostného %

                        vozidlá s typovým schválením pred 1. januárom 2016 a náhradné súčiastky do týchto vozidiel

                                    2a)

                                    Hliník na účely obrábania s obsahom olova najviac 2 hmotnostné %

                        ako náhradné diely do vozidiel uvedených na trh pred 1. júlom 2005

                                    2b)

                                    Hliník s obsahom olova najviac 1,5 hmotnostných %

                        ako náhradné diely do vozidiel uvedených na trh pred 1. júlom 2008

                                    2c)

                                    Hliník s obsahom olova najviac 0,4 hmotnostných %

                            (2)

                                    3.

                                    Legovaná meď s obsahom olova najviac 4 hmotnostné %

                            (2)

                                    4a)

                                    Ložiskové panvy a puzdrá

                        ako náhradné diely do vozidiel uvedených na trh pred 1. júlom 2008

                                    4b)

                                    Ložiskové panvy a puzdrá v motoroch, prevodových systémoch a kompresoroch klimatizačných systémov

                        1. júla 2011 a ako náhradné súčiastky do vozidiel uvedených na trh pred 1. júlom 2011

                           Olovo a zlúčeniny olova v súčiastkach

                                    5.

                                    Batérie

                            (2)

                        X

                                    6.

                                    Tlmiče kmitov

                        vozidlá s typovým schválením pred 1. januárom 2016 a náhradné súčiastky do týchto vozidiel

                        X

                                    7a)

                                    Vulkanizačné činidlá a stabilizátory pre elastoméry pri použití v brzdových hadiciach, palivových hadiciach, ventilačných hadiciach, elastomérových/kovových častiach karosérií a montážnych súčastiach pre motory

                        ako náhradné diely do vozidiel uvedených na trh pred 1. júlom 2005

                                    7b)

                                    Vulkanizačné činidlá a stabilizátory pre elastoméry pri použití v brzdových hadiciach, palivových hadiciach, ventilačných hadiciach, elastomérových/kovových častiach karosérií a montážnych súčastiach pre motory, s obsahom olova najviac 0,5 hmotnostných %

                        ako náhradné diely do vozidiel uvedených na trh pred 1. júlom 2006

                                    7c)

                                    Tmeliace činidlá pre elastoméry pri použití v hnacích systémoch, s obsahom olova najviac 0,5 hmotnostných %

                        ako náhradné diely do vozidiel uvedených na trh pred 1. júlom 2009

                                    8a)

                                    Olovo vo zvaroch na pripevnenie elektrických a elektronických súčiastok k elektronickým panelom plošných spojov a olovo použité v povrchových úpravách na koncovkách iných súčiastok, ako sú elektrolytické hliníkové kondenzátory, na kontaktných kolíkoch a na elektronických paneloch plošných spojov

                        vozidlá s typovým schválením pred 1. januárom 2016 a náhradné súčiastky do týchto vozidiel

                        X (1)

                                    8b)

                                    Olovo vo zvaroch v iných elektrických aplikáciách ako zvaroch na elektronických paneloch plošných spojov alebo na skle

                        vozidlá s typovým schválením pred 1. januárom 2011 a náhradné súčiastky do týchto vozidiel

                        X (1)

                                    8c)

                                    Olovo použité v povrchových úpravách na koncovkách elektrolytických hliníkových kondenzátorov

                        vozidlá s typovým schválením pred 1. januárom 2013 a náhradné súčiastky do týchto vozidiel

                        X (1)

                                    8d)

                                    Olovo použité vo zvaroch na skle v senzoroch prúdenia vzdušnej masy

                        vozidlá s typovým schválením pred 1. januárom 2015 a náhradné súčiastky do týchto vozidiel

                        X (1)

                                    8e)

                                    Olovo vo zvaroch s vysokou teplotou topenia (t. j. zliatiny olova s obsahom olova aspoň 85 hmotnostných %)

                            (3)

                        X (1)

                                    8f)

                                    Olovo v zodpovedajúcich systémoch pin konektorov

                            (3)

                        X (1)

                                    8g)

                                    Olovo vo zvaroch na zostavenie stabilného elektrického spojenia medzi polovodičovým čipom a nosičom v rámci sád integrovaného obvodu Flip Chip

                            (3)

                        X (1)

                                    8 h)

                                    Olovo vo zvaroch na pripevnenie výmenníkov tepla na vykurovacie médium v zostavách s polovodičmi vysokej vodivosti s veľkosťou čipu aspoň 1 cm2 plochy projekcie a s nominálnou hustotou prúdu aspoň 1 A/mm2 plochy silikónového čipu

                            (3)

                        X (1)

                                    8i)

                                    Olovo vo zvaroch v elektrických aplikáciách na skle s výnimkou zvarov na vrstvenom skle

                        vozidlá s typovým schválením pred 1. januárom 2013 a náhradné diely do týchto vozidiel (4)

                        X (1)

                                    8j)

                                    Olovo vo zvaroch na spájkovanie na vrstvenom skle

                            (3)

                        X (1)

                                    9.

                                    Sedlá ventilov

                        ako náhradné súčiastky pre typy motorov vyvinuté pred 1. júlom 2003

                                    10a)

                                    Elektrické a elektronické súčiastky, ktoré obsahujú olovo v skle alebo keramike, v skle alebo keramickej hmote, v sklo-keramickom materiáli alebo v sklo-keramickej hmote.
                                    Táto výnimka sa nevzťahuje na používanie olova:

                                                —

                                                v skle v žiarovkách a zapaľovacích sviečkach,

                                                —

                                                v dielektrických keramických materiáloch súčiastok uvedených v položkách 10b), 10c) a 10d).

                        X (5) (pre iné ako piezoelektrické súčiastky v motoroch)

                                    10b)

                                    Olovo v dielektrických keramických materiáloch na báze zmesného oxidu olova, titánu a zirkónia v kondenzátoroch, ktoré sú súčasťou integrovaných obvodov alebo diskrétnych polovodičov

                                    10c)

                                    Olovo v dielektrických keramických materiáloch kondenzátorov s menovitým napätím menej ako 125 V striedavého prúdu alebo 250 V jednosmerného prúdu

                        vozidlá s typovým schválením pred 1. januárom 2016 a náhradné súčiastky do týchto vozidiel

                                    10d)

                                    Olovo v dielektrických keramických materiáloch kondenzátorov kompenzujúcich odchýlky senzorov ultrazvukových sonarových systémov súvisiace s teplotou

                            (3)

                                    11.

                                    Pyrotechnické iniciátory

                        vozidlá s typovým schválením pred 1. júlom 2006 a náhradné súčiastky do týchto vozidiel

                                    12.

                                    Termoelektrické materiály obsahujúce olovo v automobilových elektrických aplikáciách na znižovanie emisií CO2 rekuperáciou tepla z výfuku

                        vozidlá s typovým schválením pred 1. januárom 2019 a náhradné súčiastky do týchto vozidiel

                        X

                           Šesťmocný chróm

                                    13a)

                                    Krycie vrstvy proti korózii

                        ako náhradné diely do vozidiel uvedených na trh pred 1. júlom 2007

                                    13b)

                                    Krycie vrstvy proti korózii používané v súpravách matíc a skrutiek pre karosériové aplikácie

                        ako náhradné diely do vozidiel uvedených na trh pred 1. júlom 2008

                                    14.

                                    Ako protikorózne činidlo v chladiarenských systémoch z uhlíkovej ocele v absorpčných chladničkách v motorových karavanoch do 0,75 hmotnostného % v chladiacom roztoku s výnimkou prípadu, keď existuje možnosť použiť iné technológie chladenia (t. j. technológie dostupné na trhu použité v aplikáciách v motorových karavanoch), ktoré nemajú negatívny vplyv na životné prostredie, zdravie ani/alebo bezpečnosť spotrebiteľov

                        X

                           Ortuť

                                    15a)

                                    Výbojkové svetlá pre svetlometové aplikácie

                        vozidlá s typovým schválením pred 1. júlom 2012 a náhradné súčiastky do týchto vozidiel

                        X

                                    15b)

                                    Žiarivky používané na osvetlenie prístrojového panelu

                        vozidlá s typovým schválením pred 1. júlom 2012 a náhradné súčiastky do týchto vozidiel

                        X

                           Kadmium

                                    16.

                                    Akumulátory do elektrických vozidiel

                        ako náhradné diely do vozidiel uvedených na trh pred 31. decembrom 2008

               Poznámky:

                        —

                        Toleruje sa maximálna hodnota koncentrácie obsahu olova, šesťmocného chrómu a ortuti v homogénnom materiáli najviac 0,1 hmotnostného % a obsahu kadmia v homogénnom materiáli do 0,01 hmotnostného %.

                        —

                        Opätovné využitie súčiastok vozidiel, ktoré už boli na trhu k dátumu skončenia platnosti výnimky, je povolené bez obmedzenia, keďže sa naň nevzťahuje článok 4 ods. 2 písm. a).

                        —

                        Náhradné súčiastky uvedené na trh po 1. júli 2003 a používané vo vozidlách uvedených na trh pred 1. júlom 2003 sú vyňaté z ustanovení článku 4 ods. 2 písm. a) (6).

         (1)  Demontáž, ak bola v súlade s položkou 10a) prekročená priemerná hodnota 60 gramov na vozidlo. Na účely uplatnenia tohto ustanovenia sa nezohľadňujú elektronické zariadenia, ktoré nenamontoval výrobca pri sériovej výrobe.

         (2)  Táto výnimka sa preskúma v roku 2015.

         (3)  Táto výnimka sa preskúma v roku 2014.

         (4)  Táto výnimka sa preskúma pred 1. januárom 2012.

         (5)  Demontáž, ak bola v súlade s položkami 8a) až 8j) prekročená priemerná hodnota 60 gramov na vozidlo. Na účely uplatnenia tohto ustanovenia sa nezohľadňujú elektronické zariadenia, ktoré nenamontoval výrobca pri sériovej výrobe.

         (6)  Toto ustanovenie sa nevzťahuje na vyvažovacie závažia kolies, uhlíkové kefky do elektrických motorov a brzdové obloženia.“